送臨川王丞秩滿造朝
作者：趙汝鐩
朝代：宋

paragraphs: 我來學製君哦松，數月握手臭味同。
君今南浦我送客，水萍風雲何怱怱。
別酒未釂白玉斝，椎鼓催發斜陽紅。
青霄迫逐不少借，指日便入明光宮。
祖鞭先著氣射斗，好吐平生經綸胸。
臨汝詩卷如束筍，殿閣正欠賡薰風。
自憐鱼遊沸釜中，羨君遇順如飛鴻。
願寄一語隨君東，問訊西湖南北峰。